سبق 16
مفلوج آدمی چلتا ہے
استاد کی رہنمائی  ·  دیکھو، سنو اور جیو – کتاب 6: یسوع استاد اور شفا دینے والا
	مقصد
	بچوں کو دکھانا کہ یسوع واقعی خدا کا بیٹا ہے۔ اسی لیے وہ گناہ معاف کر سکتا ہے۔ وہ ہماری طرف سے خدا کے حضور کھڑا ہوتا ہے۔

	پاک کلام کا مطالعہ
	مرقس 2:1‎-‎12

	یادداشت کی آیت
	مرقس 2:10
“[ا]بن آدم کو زمین پر گناہ معاف کرنے کا اختیار ہے …”



سبق پیش کرنا
آغاز
کلاس کو وہ کہانی یاد دلائیں جو آپ نے سبق 15 کے آخر میں سنائی تھی، چائے کے اس داغ کے بارے میں جس نے نئی فراک یا قمیص خراب کر دی۔ گناہ ہماری زندگیوں پر بدنما داغ چھوڑتا ہے۔ بعض اوقات یہ اتنا برا ہوتا ہے کہ ہم بیمار ہو جاتے ہیں۔
سبق کے اہم نکات
	1.مرقس 2 کے اس آدمی کی کہانی سنائیں جو چلنے کے لیے بہت کمزور تھا۔ وہ اپنے بازو یا ٹانگیں بالکل نہیں ہلا سکتا تھا۔ ہم ایسے شخص کو مفلوج کہتے ہیں۔
	2.اس کے چار دوستوں نے سنا کہ عظیم شفا دینے والا یسوع ان کے شہر میں آیا ہے۔ وہ اسے اس گھر میں لے گئے جہاں یسوع لوگوں کو تعلیم دے رہا تھا۔ تاہم یسوع کی سننے کے لیے اتنے بہت سے لوگ آئے ہوئے تھے کہ اپنے مفلوج دوست کو یسوع تک پہنچانے کا کوئی طریقہ نہ تھا (2:1‎-‎3)۔
چاک کے ڈبے یا چینی کے ڈبے جتنے چھوٹے گتے کے ڈبے سے گھر کا ایک نمونہ دکھائیں۔ اس میں تہہ کیے ہوئے کاغذ کی بنی ایک بیرونی سیڑھی ہونی چاہیے جو چھت کے اوپر تک جاتی ہو۔
دوستوں نے چھت میں سوراخ کیا اور مفلوج آدمی کو یسوع کے سامنے اتار دیا۔ تصویر 16 دکھائیں۔
بچے گتے کے ڈبے سے ایک گھر بنا سکتے ہیں۔ انہیں دروازہ اور کھڑکیاں بنانے دیں۔ انہیں سیڑھی کے لیے مدد کی ضرورت پڑ سکتی ہے۔
	3.یسوع نے دیکھا کہ ان چار دوستوں کا اس پر کتنا ایمان تھا۔ اس نے مفلوج آدمی سے کہا، “تیرے گناہ معاف ہوئے” (2:5)۔
	4.اس سے مذہبی رہنما بہت غصے ہوئے۔ انہوں نے سوچا، یہ یسوع اپنے آپ کو کیا سمجھتا ہے؟ صرف خدا گناہ معاف کر سکتا ہے، یہ ہر کوئی جانتا ہے! (2:6‎-‎7)۔ وہ نہیں سمجھے کہ یسوع خود خدا ہے۔
	5.انہیں یہ دکھانے کے لیے یسوع نے مفلوج آدمی سے کہا، “اٹھ، اپنی چارپائی اٹھا اور گھر جا۔” آدمی کھڑا ہوا اور چل پڑا! یسوع نے اس کے جسم اور روح کو شفا دی تھی۔
یادداشت کی آیت یاد کروانا
نوٹ: “ابن آدم” یسوع کا ایک اور نام ہے، جیسے “ابن خدا”۔ یسوع کا یہ نام کہتا ہے کہ وہ خدا کے سامنے بنی نوع انسان کی نمائندگی کرتا ہے؛ وہ خدا باپ کے سامنے ہماری جگہ کھڑا ہوتا ہے۔
کہانی کے جواب میں ہمارا ردِعمل
کپڑے کے ٹکڑے پر چائے کے داغ کا دوبارہ ذکر کریں۔ اگر آپ بچوں کو کوئی ایسی چیز دکھا سکیں جس پر نشان یا داغ ہو تو آپ کی بات اور بھی واضح ہو جائے گی۔
اس داغ کے ساتھ آپ بہت سے مختلف طریقوں سے نمٹ سکتے ہیں۔ مثلاً آپ اپنے دوستوں سے اس کے بارے میں بات کر سکتے ہیں اور کہہ سکتے ہیں کہ آپ کو کتنا افسوس ہے۔ آپ یہ کپڑا پہننا چھوڑ سکتے ہیں۔ آپ اسے دھوپ میں خشک ہونے کے لیے چھوڑ سکتے ہیں۔ تاہم ان میں سے کوئی عمل بھی داغ نہیں مٹائے گا تاکہ آپ کو دوبارہ بے داغ کپڑا مل جائے۔ صرف دھونے سے داغ مٹے گا۔
اسی طرح صرف یسوع ہمیں معافی دے سکتا ہے اور ہمیں بے عیب بنا سکتا ہے۔ صرف یسوع ہمارے گناہ دھو سکتا ہے اور خدا کی نظر میں ہمیں پاک بنا سکتا ہے۔

